LAUSUNTO OIKEUSMINISTERIÖLLE KÄRÄJÄOIKEUSVERKOSTON KEHITTÄMINEN -MIETINNÖSTÄ

1889/01/600/2007

KHAL  § 27	Oikeusministeriö on pyytänyt mm. kuntien lausuntoa oikeusministeriön työryhmän mietinnöstä Käräjäoikeusverkoston kehittäminen.

	Mietintö on luettavissa sähköisessä muodossa oikeusministeriön verkkosivuilla www.om.fi kohdassa julkaisut/työryhmämietintöjä/ 2007:12 Käräjäoikeusverkoston kehittäminen.

Valmistelija: apulaiskansliapäällikkö Terhi Mäkiniemi, 
	puh. 03-849 3303, 050-593 9663, etunimi.sukunimi@heinola.fi:

Heinolan kaupunginhallitus on antanut lausuntonsa oikeusministeriölle Heinolan käräjäoikeuden järjestelyistä 16.4.2007 § 261. Lisäksi Heinolan kaupunki on vieraillut oikeusministeri Tuija Braxin luona 7.9.2007 ja luovuttanut tuolloin Braxille kirjelmän, jolla haluttiin vastustaa Heinolan käräjäoikeuden lakkauttamista. Tämän lisäksi Heinolan kaupunkia on kuultu 25.9.2007 oikeusministeriön Heinolan käräjäoikeuden tiloissa järjestämässä tilaisuudessa.

Oikeusministeriö nimesi 16.2.2007 työryhmän, jonka tehtäväksi annettiin tehdä ehdotus käräjäoikeuksien tuomiopiireiksi siten, että käräjäoikeuksien väestöpohja on vähintään 100 000 asukasta ja että maakunnassa on 1-3 käräjäoikeutta. Tehtäväksiannon mukaan käräjäoikeuksien määrän tulisi olla tulevaisuudessa 25-30 ja lisäksi työryhmän tuli tehdä ehdotus käräjäoikeuksien toimipaikoiksi. Työryhmä jätti ehdotuksensa 29.10.2007 ja sen mukaan tulevaisuudessa Suomessa olisi vain 25 käräjäoikeutta nykyisten 54:n sijasta. Heinolan käräjäoikeuden kohtalo on tullut siten oikeastaan määrätyksi jo tehtäväksiantovaiheessa. 

Työryhmän tekemässä ehdotuksessa on Heinolan osalta lähdetty siitä, että Heinola kuuluu Lahden käräjäoikeuspiiriin, jonka väestömäärä tulee olemaan 199.235 asukasta. Esityslistan liitteenä 4 ehdotettavien käräjäoikeuksien väestökartta. Heinolassa tulisi ehdotuksen mukaan pysymään sivukanslia sen ajan, jonka Lahden lisätilan valmistuminen vaatii. Koska Heinolan käräjäoikeuden tilojen vuokrasopimus on irtisanottavissa vasta vuonna 2015, tulisi sivukanslia toimimaan Heinolassa ainakin vuokrasopimuksen päättymiseen saakka.  

Käräjäoikeuksien vähentäminen puoleen aikaisemmasta on varsin kova toimenpide ja ristiriidassa hallinnon alueellistamisperiaatteen kanssa. Käräjäoikeuksien keskittäminen kasvukeskuksiin heikentää muilla paikkakunnilla asuvien palveluita ja vie niille tärkeitä työpaikkoja. 

Heinolan käräjäoikeus on kooltaan pieni, mutta tuomiopiiriään hyvin palveleva ja hyvin toimiva tuomioistuin, jossa vireille tulevat asiat käsitellään taloudellisesti ja viivytyksittä. Myös Heinolan käräjäoikeuden tilat ovat erittäin toimivat ja vastikään remontoitu nimenomaisesti tuomioistuinkäyttöön. Tästäkin johtuen käräjäoikeustoimintojen siirto Lahteen tuntuu varsin erikoiselta. Lahdessa joudutaan rakentamaan käräjäoikeudelle uudet tilat, mutta mikäli Heinolan käräjäoikeus säilytettäisiin tai siitä tehtäisiin Lahden pysyvä sivukanslia, ei Lahdessa uudisrakennuksen tarvitsisi olla niin suuri. 

	Mietintö nähtävänä kokouksessa.  

KAUPUNGINJOHTAJA:	Kaupunginhallitus ilmoittaa lausuntonaan, että Heinolan käräjäoikeutta ei tule lakkauttaa. Mikäli Heinolan käräjäoikeus päätetään lakkauttaa, tulee Heinolaan perustaa pysyvä sivukanslia, johon tulee sijoittaa riittävät resurssit. 

PÄÄTÖS:	Hyväksyttiin.

	Otteen oikeaksi todistaa viran puolesta:
	Heinolassa  25.1.2008